Populaţia rezidentă în România a scăzut în 2016 cu 122.000 de persoane, ritm accelerat faţă de cel din anul precedent, principala cauză fiind emigraţia tot mai intensă, la care s-a adăugat declinul demografic, arată datele publicate marţi de Institutul Naţional de Statistică (INS).

La 1 ianuarie 2017, populaţia rezidentă în România număra 19,638 milioane persoane, arată statisticile oficiale. Anterior, la 1 ianuarie 2016, populaţia rezidentă era de 19,76 milioane persoane

Declinul din 2016 este mai mare decât cel înregistrat în 2015, când populaţia rezidentă în România a scăzut cu 110.700 de persoane.

Numărul de locuitori s-a redus, în 2016, cu 68.061 doar din cauza declinului demografic, adică a diferenţei dintre numărul de decese şi numărul de naşteri.

Spre deosebire de 2015, când declinul demografic a fost cea mai importantă cauză a scăderii populaţiei, situaţia s-a inversat în 2016, emigraţia fiind factorul principal.

"România continuă să fie o ţară de emigrare, fenomenul de emigrare constituind cea de a doua cauză principală a reducerii populaţiei ţării. Soldul migraţiei internaţionale în anul 2016 a fost negativ, numărul emigranţilor depăşind numărul imigranţilor cu peste 76.000 persoane", notează comunicatul INS.

Fenomenul a accelerat faţă de 2015, când soldul migraţiei era în jur de -58.000.

Potrivit seriilor publicate de INS, pe parcursul anului 2016, în România şi-au mutat reşedinţa 133.248 de rezidenţi din alte state, consideraţi imigranţi în România, în timp ce 209.456 de persoane - emigranţi - şi-au mutat reşedinţa în alte state.

Spre comparaţie, în 2015, în România şi-au mutat reşedinţa 129.534 de rezidenţi din alte state, în timp ce 187.466 de persoane şi-au mutat reşedinţa în alte state.

Statisticile nu dau detalii legate de cetăţenia imigranţilor sau emigranţilor.

La 1 ianuarie 2017, România avea 10,528 milioane de locuitori în oraşe, care reprezintă 53,6% din populaţia totală - în scădere de 53,8% în urmă cu un an.

În ultimul an, pprocesul de îmbătrânire a populaţiei a României a continuat.

"Fenomenul de îmbătrânire demografică continuă să se accentueze, ecartul dintre populaţia vârstnică de 65 ani şi peste şi populaţia tânără de 0-14 ani ajungând la 440.000 persoane (...), în creştere faţă de 371.000 persoane la 1 ianuarie 2016", arată datele INS.

Concret, la 3,494 milioane de persoane vârstnice, în România există doar 3,054 milioane copii cu vârsta de cel mult 14 ani.

La 1 ianuarie 2017, în România existau 1.716 de persoane cu vârsta de cel puţin 100 de ani, din care 1.207 femei.

Declinul demografic a continuat şi în 2017, arată rapoartele lunare ale INS. În prima jumătate a acestui an, populaţia României a scăzut cu 48.106 de locuitori din cauza declinului demografic.

Experţii se aşteaptă la o adâncire a declinului demografic al României în deceniile următoare. Astfel, populaţia României va ajunge la 14,5 milioane locuitori în anul 2050, potrivit unui raport al Organizaţiei Naţiunilor Unite (ONU), publicat în iulie 2015.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.